Műszaki hiba – az orrfutó meghibásodása – miatt kényszerleszállást hajtott végre a Magyar Honvédség egyik JAS-39 Gripen vadászrepülőgépe június 10-én, szerdán a kecskeméti repülőtéren. A pilóta, a 39 éves Kádár Sándor őrnagy saját döntése alapján, testi épségét kockáztatva a repülőgép elhagyása helyett a jóval kockázatosabb hasraszállás mellett döntött, majd ezt követően katapultált, példás helytállásával megmentve a magyar légierő 30-as oldalszámú vadászgépét. Az őrnagyot a Magyar Honvédség Egészségügyi Központjában kezelik nyolc napon túl gyógyuló gerincsérüléssel. Sérülése műtéti beavatkozást jelenleg nem igényel, felépülése, rehabilitációja előreláthatólag fél évet vesz majd igénybe.

Kádár Sándort csütörtök délután Hende Csaba is meglátogatta a kórházban, és a honvédelmi miniszter által adományozható legmagasabb elismeréssel, a Hazáért Érdemjellel tüntette ki. „A nemzet azt várja, hogy honvédeink megtegyék, amit kell: álljanak a veszély és az emberek közé" – fogalmazott Hende Csaba az elismerés átadásakor. „Ezekben az órákban is több ezer magyar katona teljesít szolgálatot, hogy szükség esetén azonnal közbeléphessen és segíthessen. Hivatásukból adódóan szinte bármikor kerülhetnek éles helyzetbe, ahol pillanatok alatt a jó és helyes döntéseket kell meghozniuk. Tegnap ennek voltunk tanúi: láthattunk egy nagyszerű honvédtisztet, aki kitűnő pilótaként, személyes kockázatot vállalva úrrá lett egy veszélyhelyzeten."